
	AZ EURÓPAI KÖZÖSSÉGEK BIZOTTSÁGA


Brüsszel, 21.12.2004

COM(2004)819 végleges

 
A BIZOTTSÁG KÖZLEMÉNYE A TANÁCSNAK, AZ EURÓPAI PARLAMENTNEK ÉS AZ EURÓPAI GAZDASÁGI ÉS SZOCIÁLIS BIZOTTSÁGNAK
a munkájuk során vegyi anyagokkal kapcsolatos kockázatoknak kitett munkavállalók egészségének és biztonságának védelméről szóló, 98/24/EK tanácsi irányelv egyes rendelkezéseinek végrehajtására vonatkozó nem kötelező iránymutatásokról

SEC(2004)1594

A 98/24/EK irányelv
 12. cikkének (2) bekezdése előírja, hogy az irányelv értelmében a Bizottság nem kötelező gyakorlati iránymutatásokat dolgoz ki a tagállamokat támogatva, azok nemzeti politikáinak kidolgozására vonatkozóan, valamint a munkavállalók egészségének és biztonságának védelmére vonatkozó jogszabályaiknak való megfelelésük megkönnyítése érdekében, különös tekintettel a 3., 4., 5., és 6. cikkben valamint a II. melléklet 1. szakaszában említett témákra.

Eleget téve ennek a kötelezettségének a Bizottság iránymutatásokat dolgozott ki az alábbi témákörökben: 

A 2000/39/EK bizottsági irányelv
 mellékletében a 98/24/EK irányelvben előírt foglalkozási expozíciós határértékekre (IOELV) vonatkozó listaösszeállítási kötelezettségnek megfelelően szereplő vegyi anyagok foglalkozási expozíciós határértékeinek vizsgálati módszerei.

A veszélyes vegyi anyagok munkahelyi jelenlétéből eredő kockázatok meghatározása, értékelése és folyamatos ellenőrzése.

A veszélyes vegyi anyagokkal kapcsolatos kockázatok megelőzésének általános alapelvei, valamint egyedi kockázat-megelőző és -ellenőrző védintézkedések.

Az ólommal és ionos vegyületeivel kapcsolatos kockázatoknak kitett munkavállalók rendszeres egészségügyi vizsgálata és biológiai szűrése.

Az iránymutatások elkészítésében a Bizottság munkáját a munkahelyi biztonsági, higiéniai és egészségvédelmi tanácsadó bizottság segítette, amely 2004. június 28-án kedvező véleményt fogalmazott meg.

A tanácsadó bizottság úgy véli, hogy az iránymutatások megfelelően foglalkoznak a 98/24/EK irányelv rendelkezéseiben foglalt, fent említett alapvető témákkal.

A bizottság ezen kívül úgy gondolja, hogy az elkészült iránymutatások hasznos referenciaként szolgálnak majd a tagállamok számára a saját iránymutatásuk elkészítése során, különös tekintettel a kis- és középvállalkozásokat érintő iránymutatásokra.

A 98/27/EK irányelv 12. cikke (2) bekezdésével összhangban a Bizottság felkéri a tagállamokat, hogy a munkavállalók egészségének és biztonságának védelmére vonatkozó nemzeti politikájuk kidolgozása során a lehető legnagyobb mértékben vegyék figyelembe ezeket az iránymutatásokat és biztosítsák, hogy azok minél több érdekelt félhez eljussanak.

